Tanala very sampy (tononkalo)

Tanala very sampy 
Raha sendra misoka ny volana ambony;

Raha takona mantsy, ka tsy mba hita intsony,

Ankaratra misento, ka tsy mba mitony,

Andringitra no ho avy hanony ny fony

Irony domoina raha toa saraka ala,

Indrisy! misento. Indrisy! Fa dala?

Manembona hono, fa lavi-malala

Hanova no sisa, fa sampin-tanala

Avia ry vorona! Avia mba mikalo!

Alaotra nilaozana, tomany mpandalo,

Very tsiriry ka indrisy, mimalo?

Vonoiko ny sento, tsy ekeko hampivalo.

Ory manjavona-Ankaratra izany?

Onena misento-Ankaratra ihany

Ny tsy anilan-tiana no tena tomany,

Ny lehilahy kosa tsy lavon'izany

Ora-midona no mety hampatsiahy,

Ozom-pitia mijoro hampanahy,

Toa aloka sisa, fa very fanahy?

Tanala very sampy aho, ry lahy.

Samborina ve ny domohin'ny tena,

Samborina ho an-kafa hanorisorena?

Indrisy! Misento. Indrisy mivena!

Izaho manan-kambo tsy resy resena.

Efa nisinda ilay kinta-nirina,

Efa niova fangirifiriana;

Orosan-tsy satry ny sento iniana?

Ovao ny famindra, ka'ndeha miova tiana.

Jean Joseph RABEARIVELO

  LOHARANO 
1.https://vetso.serasera.org/tononkalo/jean-joseph-rabearivelo/aza-anontaniana-izay-antonizao

2.https://vetso.serasera.org/tononkalo/jean-joseph-rabearivelo/tanala-very-sampy

3.https://poetawebs.e-monsite.com/pages/fakafaka/page-19.html